**PRAVILNIK**

**O ZAŠTITI OSOBNIH PODATAKA**

Trogir, veljača 2023.

Na temelju čl. 3. st. 1. Opće uredbe o zaštiti podataka (EU) 2016/679 EUROPSKOG PARLAMENTA I VIJEĆA od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te stavljanju izvan snage Direktive 95/46/EZ (u daljnjem tekstu: Opća uredba o zaštiti podataka) i čl. 50. Statuta Dječjeg vrtića Emaus, Kneza Trpimira 38, Trogir (u daljnjem tekstu: Vrtić) Upravno vijeće na sjednici održanoj dana 15.02.2023. donosi

**PRAVILNIK**

**O ZAŠTITI OSOBNIH PODATAKA**

**I OPĆE ODREDBE**

Članak 1.

U postupku obrade osobnih podataka i zaštite pojedinaca u pogledu obrade osobnih podataka i pravila povezana sa slobodnim kretanjem osobnih podataka Dječji vrtić Emaus je obveznik primjene Opće uredbe o zaštiti podataka.

Članak 2.

Sukladno članku 4. Opće uredbe o zaštiti podataka Vrtić je voditelj obrade osobnih podataka.

Vrtić kao voditelj obrade osobnih podataka sam ili zajedno s drugima određuje svrhu i sredstva obrade osobnih podataka u skladu sa Općom uredbom o zaštiti podataka, važećim zakonodavstvom Republike Hrvatske (u daljnjem tekstu RH), pravom Europske Unije (u daljnjem tekstu EU) i drugim internim aktima Vrtića kojima se uređuje zaštita osobnih podataka.

Članak 3.

Ovaj Pravilnik o zaštiti osobnih podataka (u daljnjem tekstu: Pravilnik) sadrži pravila za zaštitu osobnih podataka u postupku prikupljanja i obrade osobnih podataka koji se odnose na fizičke osobe, a do kojih Vrtić dolazi tijekom svog redovitog poslovanja.

Svrha zaštite osobnih podataka je zaštita privatnog života i ostalih ljudskih prava i temeljnih sloboda u prikupljanju, obradi i korištenju osobnih podataka.

Zaštita osobnih podataka u Vrtiću osigurana je svakoj fizičkoj osobi bez obzira na državljanstvo i prebivalište te neovisno o rasi, boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovinu, rođenju, naobrazbi, društvenom položaju ili drugim osobinama u skladu s odredbama Opće uredbe o zaštiti podataka.

Pravo na zaštitu osobnih podataka pripada svim ispitanicima na jednak način i pod jednakim uvjetima i ispitanici su ravnopravni u njegovu ostvarivanju.

Članak 4.

Ovaj Pravilnik sadrži odredbe koje su u skladu s aktima Europske unije: člankom 8. stavkom 1. Povelje Europske unije o temeljnim pravima (Povelja), člankom 16. stavkom 1. Ugovora o funkcioniranju Europske unije (UFEU) kojima se utvrđuje da svatko ima pravo na zaštitu svojih osobnih podataka, Općom uredbom o zaštiti podataka i važećim zakonodavstvom RH na području zaštite osobnih podataka.

Članak 5.

Pojedini izrazi u ovom Pravilniku imaju sljedeće značenje:

1. **Osobni podaci** - svi podaci koji se odnose na pojedinca čiji je identitet utvrđen ili se može utvrditi (ispitanik); pojedinac čiji se identitet može utvrditi jest osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet osobe tog pojedinca.
2. **Voditelj obrade** u smislu ovog Pravilnika je Vrtić. Vrtić određuje svrhe i sredstva obrade osobnih podataka.
3. **Izvršitelj obrade** - fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime Voditelja obrade.
4. **Vlasnik podataka** – fizička osoba čiji su podaci, koje posjeduje Vrtić predmet neke vrste obrade.
5. **Obrada** - bilo koji postupak ili skup postupaka koji se obavljaju na osobnim podacima ili na skupu osobnih podataka, neovisno radi li se o automatiziranim ili neautomatiziranim sredstvima kao što je prikupljanje, snimanje, bilježenje, organiziranje, strukturiranje, pohrana, prilagodba ili izmjena, objavljivanje ili na drugi način stavljanje na raspolaganje, brisanje, uništenje i sl.
6. **Povreda osobnih podataka** znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.
7. **Privola** - je svako dobrovoljno, posebno, informirano i nedvosmisleno očitovanje volje ispitanika kojom on izjavom ili jasnom potvrdnom radnjom izražava svoju suglasnost s obradom njegovih osobnih podataka ili osobnih podataka osoba koje zastupa.
8. **Dijete** – uredba definira Dijete kao svaku osobu mlađu od 16 godina. Obrada osobnih podataka djeteta dopuštena je samo ako je dobiven pristanak roditelja ili skrbnika. Voditelj obrade osobnih podataka mora poduzeti razumne napore kako bi provjerio da pristanak daje nositelj roditeljske odgovornosti nad djetetom.
9. **Treća strana** – fizička ili pravna osoba , tijelo javne vlasti, agencija ili drugo tijelo koje nije ispitanik, Voditelj obrade, izvršitelj obrade ni osobe koje su ovlašten za obradu osobnih podataka pod izravnom nadležnošću Voditelja obrade ili izvršitelja obrade.
10. **Sustav pohrane -** je zbirka osobnih podataka odnosno svaki strukturirani skup osobnih podataka koji je dostupan prema posebnim kriterijima.
11. **Službenik za zaštitu osobnih podataka** - osoba imenovana od strane Vrtića koja vodi brigu o zakonitosti obrade osobnih podataka i ostvarivanju prava na zaštitu osobnih podataka.
12. **Pseudonimizacija** - obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi;

1. **Nadzorno tijelo** je Agencija za zaštitu osobnih podataka.

**II PROCESI I PRAVILA U OBRADI OSOBNIH PODATAKA**

**Obrada osobnih podataka**

Članak 6.

Vrtić obrađuje osobne podatke samo uz uvjete određene Općom uredbom o zaštiti podataka i drugim internim aktima Vrtića kojima se uređuje zaštita osobnih podataka.

Vrtić obrađuje osobne podatke zakonito, pošteno i transparentno. Obrađuju se samo primjereni i relevantni osobni podaci i to isključivo u posebne, izričite i zakonite svrhe te se dalje ne obrađuju na način koji nije u skladu s tim svrhama.

Osobni podaci moraju biti točni, potpuni i ažurni.

Osobni podaci koji nisu točni bez odlaganja se brišu ili ispravljaju.

Vrtić osobne podatke obrađuje isključivo na način kojim se osigurava odgovarajuća sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih i organizacijskih mjera.

Vrtić osobne podatke čuva samo onoliko dugo koliko je potrebno u svrhe radi kojih se osobni podaci obrađuju. Iznimno, osobni podaci mogu se pohraniti i na dulja razdoblja, ali samo ako će se isti obrađivati isključivo u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe.

**Svrha prikupljanja osobnih podataka**

Članak 7.

Vrtić prikuplja osobne podatke u svrhu s kojom je ispitanik upoznat, koja je izričito navedena i u skladu s Općom uredbom o zaštiti podataka i važećim zakonodavstvom RH.

Osobni podaci se dalje obrađuju samo u svrhu u koju su prikupljeni, odnosno u svrhu koja je podudarna sa svrhom prikupljanja.

Vrtić će osobne podatke koristiti samo u vremenu koje je nužno za ostvarenje određene svrhe, osim ako Općom uredbom o zaštiti podataka i/ili posebnim propisima RH ili EU nije određeno duže razdoblje, a protekom navedenog vremena Vrtić će osobne podatke brisati.

**Osnove za prikupljanje i daljnju obradu osobnih podataka**

Članak 8.

 Vrtić osobne podatke obrađuje samo i u onoj mjeri ako je ispunjen jedan od sljedećih uvjeta:

* da je ispitanik dao privolu za obradu svojih osobnih podataka u jednu ili više posebnih svrha,
* da je obrada nužna za izvršavanje ugovora u kojem je ispitanik stranka,
* da je obrada nužna radi poštovanja pravnih obveza Vrtića,
* da je obrada nužna kako bi se zaštitili ključni interesi ispitanika ili druge fizičke osobe,
* da je obrada nužna za izvršavanje zadaće od javnog interesa ili pri izvršavanju javnih ovlasti Vrtića,
* da je obrada nužna za potrebe legitimnih interesa Vrtića ili treće strane, osim u slučaju kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

**Privola**

Članak 9.

Privola kojom ispitanik daje Vrtiću pristanak za obradu osobnih podataka koji se na njega odnose mora biti dobrovoljna, dana u pisanom obliku i napisana lako razumljivim, jasnim i jednostavnim jezikom, jasno naznačenom svrhom za koju se daje i bez nepoštenih uvjeta.

Ispitanik privolu daje na propisanom obrascu i može povući u bilo kojem trenutku na propisanim obrascu.

Ako se radi o obradi osobnih podataka djeteta mlađeg od 16 godina, privolu na način opisanom u stavku 1. ovog članka daje roditelj ili skrbnik djeteta.

**Informiranje ispitanika**

Članak 10.

 U postupku obrade osobnih podataka Vrtić na odgovarajući način (pisano ili izravno usmeno) ispitaniku pruža sve informacije vezane za obradu njegovih osobnih podataka, a osobito o:

* identitetu Vrtića kao voditelju obrade osobnih podataka,
* svrsi obrade podataka,
* pravnoj osnovi za obradu podataka,
* legitimnim interesima,
* namjeri predaji osobnih podataka trećim osobama,
* razdoblju u kojem će osobni podaci biti pohranjeni,
* o pravu na pristup osobnim podacima te na ispravak ili brisanje osobnih podataka i ograničavanje obrade,
* pravo na ulaganje prigovora.

**Prava ispitanika**

Članak 11.

Prava ispitanika su:

* Pravo na transparentnost (informacije koje treba dati ispitaniku),
* Pravo na pristup podatcima,
* Pravo na ispravak,
* Pravo na brisanje („Pravo na zaborav“),
* Pravo na ograničenje obrade,
* Pravo na prenosivost podataka,
* Pravo na prigovor.

**Upravljanje zahtjevima ispitanika**

Članak 12.

Vrtić će odmah, a najkasnije u roku od 30 dana od dana podnošenja zahtjeva ispitanika:

* informirati ispitanika o svrsi obrade njegovih osobnih podataka, kategorijama osobnih podataka koji se obrađuju, o primateljima ili kategorijama primatelja kojima su osobni podaci otkriveni ili će im biti otkriveni, predviđenom razdoblju u kojem će osobni podaci biti pohranjeni te u slučaju kada se osobni podaci ne prikupljaju od ispitanika o njihovu izvoru,
* dostaviti ispitaniku ispis osobnih podataka sadržanih u sustavu pohrane koji se na njega odnose,
* ispraviti netočne podatke ili podatke dopuniti,
* ograničiti obradu osobnih podatak ispitanika u koliko ispitanik osporava točnost podataka, ili je uložio prigovor na obradu.
* provesti brisanje osobnih podataka koji se na ispitanika odnose pod uvjetom da osobni podaci više nisu nužni u odnosu na svrhe za koje su prikupljeni ili ako ispitanik povuče privolu na kojoj se obrada temelji.

Rok iz stavka 1. ovog članka može se prema potrebi produljiti za dodatnih 30 dana, uzimajući u obzir složenost i broj zahtjeva. Vrtić obavješćuje ispitanika o svakom takvom produljenju u roku od 15 dana od zaprimanja zahtjeva, zajedno s razlozima odgađanja.

Ako je zahtjev ispitanika podnesen elektroničkim putem, Vrtić informaciju pruža elektroničkim putem ako je to moguće, osim ako ispitanik zatraži drugačije.

O razlozima odbijanja zahtjeva ispitanika iz stavka 1. ovog članka Vrtić će bez odgađanja, a najkasnije u roku od 30 dana od dana primitka zahtjeva, izvijestiti ispitanika.

Članak 13.

Vrtić pruža informacije u skladu s člankom 10. ovog Pravilnika bez naknade.

Iznimno, ako su zahtjevi ispitanika očito neutemeljeni ili pretjerani Vrtić će naplatiti razumnu naknadu uzimajući u obzir administrativne troškove pružanja informacija ili obavijesti.

**Upravljanje incidentima u vezi povrede osobnih podataka**

Članak 14.

Aktivnosti i postupci vezani za upravljanje incidentima u vezi povrede osobnih podataka odnose se na sve organizacijske cjeline i sve radnike Vrtića i obuhvaćaju:

1. Evidentiranje dojave o povredi osobnih podataka

2. Slanje obavijesti o povredi osobnih podataka

3. Obavješćivanje nadzornog tijela o povredi osobnih podataka.

U Proceduri za postupanje u slučaju povrede osobnih podataka detaljno su razrađene aktivnosti u slučaju povrede osobnih podataka.

**Kontrola i nadzor u procesima obrade osobnih podataka**

Članak 15.

Provođenje kontrole i nadzor u procesima obrade osobnih podataka u nadležnosti je Službenika za zaštitu osobnih podataka i Agencije za zaštitu osobnih podataka.

**Izvješćivanje o zaštiti osobnih podataka**

Članak 16.

Ispitanici se sa zahtjevima i prigovorima obraćaju Službeniku za zaštitu osobnih podataka te imaju pravo na izvješćivanje o zaštiti osobnih podataka i pravo na obavijest o povredi osobnih podataka u slučaju povrede osobnih podataka.

**Evidencija aktivnosti obrade**

Članak 17.

Vrtić prikuplja i obrađuje sljedeće vrste osobnih podataka:

* osobni podaci radnika Vrtića,
* osobni podaci studenata na praksi u Vrtiću i asistenata
* osobni podaci osoba na stručnom osposobljavanju za rad bez zasnivanja radnog odnosa
* osobni podaci o kandidatima koji sudjeluju u natječajnom postupku za zasnivanje radnog odnosa,
* osobni podaci roditelja/skrbnika djece korisnika usluga Vrtića,
* osobni podatci djece korisnika usluga Vrtića,
* osobni podatci o zdravstvenom stanju djece korisnika usluga Vrtića,
* osobni podatci o posebnim potrebama djece korisnika usluga Vrtića,
* osobni podatci članova Upravnog vijeća Vrtića,
* osobni podatci vanjskih suradnika Vrtića.
* dobavljači – fizičke osobe

Vrtić prikuplja i obrađuje sljedeće različite vrste osobnih podataka primjerice ime i prezime, adresa, datum rođenja, OIB, stručna sprema, e-mail adresa i druge osobne podatke u svrhe određene ovom Pravilnikom i drugim internim aktima Vrtića.

Vrtić prikuplja i obrađuje osobne podatke u svrhu:

* evidencije radnika, studenata na praksi i osoba na stručnom osposobljavanju za rad bez zasnivanja radnog odnosa
* obračuna plaće,
* ispunjavanja ugovornih obveza Vrtića,
* ispunjavanja zakonskih obveza Vrtića,
* u odgojno-obrazovne svrhe,
* u marketinške svrhe.

Članak 18.

Za osobne podatke navedene u članku 17. ovog članka Vrtić vodi evidenciju aktivnosti obrade za sve prikupljene osobne podatke, a koja se nalazi u prilogu ovog Pravilnika i smatra se njezinim sastavnim dijelom.

Članak 19.

Evidencija aktivnosti obrade sadržava sve sljedeće informacije:

* ime i kontaktne podatke Vrtića, predstavnika Vrtića i službenika za zaštitu podataka,
* svrhe obrade,
* opis kategorija ispitanika i kategorija osobnih podataka,
* kategorije primatelja kojima su osobni podaci otkriveni ili će im biti otkriveni,
* ako je to moguće, predviđene rokove za brisanje različitih kategorija podataka (rok čuvanja),
* mjere zaštite (opći opis tehničkih i organizacijskih sigurnosnih mjera).

Evidencija iz stavka 1. ovog članka mora biti u pisanom obliku, uključujući elektronički oblik.

Vrtić je dužan evidenciju iz stavka 1. ovog članka dati na uvid tijelu koje provodi nadzor nad zaštitom osobnih podataka u skladu sa propisima RH i EU.

**Povjeravanje poslova obrade osobnih podataka izvršitelju obrade**

Članak 20.

Vrtić može, uzimajući u obzir poslovne potrebe i opravdanost, te na temelju ugovora, pojedine poslove u vezi s obradom osobnih podataka u okvirima svog poslovanja povjeriti drugoj fizičkoj ili pravnoj osobi odnosno izvršitelju obrade. U takvim slučajevima ugovor između Vrtića i izvršitelja obrade mora biti sklopljen u pisanom obliku.

Vrtić će poslove u svezi s obradom osobnih podataka povjeriti samo izvršitelju obrade koji je registriran za obavljanje takve djelatnosti i koji osigurava dovoljna jamstva u pogledu ostvarivanja odgovarajućih mjera zaštite osobnih podataka, odnosno klasificiranih podataka ukoliko ispunjava uvjete utvrđene posebnim propisima koji uređuju područje informacijske sigurnosti.

Ugovorom koji Vrtić sklopi sa izvršiteljem obrade uredit će se međusobna prava i obveze, a osobito uz obvezu izvršitelja obrade da obavlja poslove na temelju naloga Vrtića, te da ne smije osobne podatke davati na korištenje drugim primateljima niti ih smije obrađivati za bilo koju drugu svrhu osim ugovorene. Izvršitelj obrade ujedno osigurava provođenje odgovarajućih tehničkih, organizacijskih i kadrovskih mjera zaštite osobnih podataka sukladno važećim zakonskim propisima kao i zahtjevima Vrtića u području zaštite osobnih podataka.

**Davanje podataka primateljima**

Članak 21.

Vrtić je ovlašten osobne podatke dati na korištenje drugim primateljima na temelju pisanog zahtjeva primatelja ako je to potrebno radi obavljanja poslova u okviru zakonom utvrđene djelatnosti primatelja.

Pisani zahtjev mora sadržavati svrhu i pravni temelj za korištenje osobnih podataka te vrstu osobnih podataka koji se traže.

**Obrada osobnih podataka u marketinške svrhe**

Članak 22.

Prije prikupljanja osobnih podataka u marketinške svrhe, Vrtić će obavijestiti ispitanika o namjeravanoj obradi osobnih podataka u svrhe marketinga, te će pribaviti suglasnost ispitanika i omogućiti mu da se takvoj obradi osobnih podataka usprotivi.

**Sigurnost obrade osobnih podataka**

Članak 23.

Vrtić će sukladno mogućnostima i procjeni učinka na zaštitu osobnih podataka provesti odgovarajuće tehničke i organizacijske mjere kako bi se osigurala odgovarajuća razina sigurnosti, a uključujući prema potrebi:

* pseudonimizaciju i enkripciju osobnih podataka;
* sposobnost osiguravanja trajne povjerljivosti, cjelovitosti, dostupnosti i otpornosti sustava i usluga obrade;
* sposobnost pravodobne ponovne uspostave dostupnosti osobnih podataka i pristupa istima u slučaju fizičkog ili tehničkog incidenta;
* proces za redovno testiranje, ocjenjivanje i procjenjivanje učinkovitosti tehničkih i organizacijskih mjera za osiguravanje sigurnosti obrade.

Da bi se izbjegao neovlašteni pristup osobnim podatcima, podatci u pisanom materijalnom obliku čuvaju se u registratorima, zaključanima u ormarima, a podatci u računalu štite se dodjeljivanjem korisničkog imena i lozinke koja je poznata radnicima zaduženima za obradu podataka te se radi daljnje sigurnosti i tajnosti pohranjuju na prenosive memorije koje se čuvaju u zaključanim ormarima.

**III DUŽNOSTI I ODGOVORNOSTI**

**Službenik za zaštitu osobnih podataka**

Članak 24.

Službenik za zaštitu osobnih podataka imenuje se iz redova zaposlenika vrtića.

Službenik za zaštitu osobnih podataka prati poštivanje pravila i načela Opće Uredbe o zaštiti podataka, te drugih propisa o zaštiti podataka, podiže svijest i osposobljava osobe unutar Vrtića koje sudjeluju u postupcima obrade.

Službenik za zaštitu osobnih podataka imenuje se na temelju stručnih kvalifikacija, a osobito stručnog znanja o pravu i praksama u području zaštite podataka.

Službenik za zaštitu podataka obavlja poslove informiranja i savjetovanja odgovornih osoba Vrtića i njegovih zaposlenika koji neposredno obavljaju obradu osobnih podataka o njihovim obvezama iz Opće uredbe, prati poštivanje Uredbe te drugih odredaba Unije ili države članice o zaštiti, omoguće prava ispitanika te surađuje s nadzornim tijelom.

Službenika za zaštitu osobnih podataka imenuje Upravno vijeće Vrtića odlukom.

Službenik za zaštitu osobnih podataka treba imati sposobnost promicanja zaštite podataka unutar Vrtića.

Kontakt podatke Službenika za zaštitu osobnih podataka Vrtić objavljuje na svojoj web stranici.

Službenik za zaštitu osobnih podataka dužan je čuvati povjerljivost svih informacija koje sazna u obavljanju svojih dužnosti.

**Odgovornost radnika Vrtića**

Članak 25.

Svi radnici zaposleni u Vrtiću odgovorni su za obradu osobnih podataka u skladu sa Općom uredbom o zaštiti podataka i drugim internim aktima Vrtića kojima se uređuje zaštita osobnih podataka i važećim propisima RH na području zaštite osobnih podataka.

Radnici Vrtića su dužni prijaviti sve nepravilnosti vezane za obradu osobnih podataka na e-mail: dv-emaus@smn.hr

Vrtić će kontinuirano i u skladu s potrebama poslovanja osigurati edukaciju svojih radnika u području zaštite osobnih podataka.

**Odgovornost drugih osoba**

Članak 26.

 Sve pravne i/ili fizičke osobe u tijeku poslovanja s Vrtićem dužne su pridržavati odredbi ovog Pravilnika i drugih internih akata Vrtića kojima se uređuje zaštita osobnih podataka, a Vrtić će ih upoznati sa pravilima i procesima zaštite osobnih podataka u Vrtiću.

**IV ZAŠTITA PRAVA ISPITANIKA**

Članak 27.

Vrtić će najkasnije u roku od 15 dana od podnošenja zahtjeva svakom ispitaniku na osobni zahtjev, odnosno na zahtjev njegovog zakonskog zastupnika ili punomoćnika:

* dostaviti potvrdu o tome da li se osobni podaci koji se odnose na njega obrađuju ili ne,
* dati obavijest u razumljivom obliku o podacima koji se odnose na njega, te čija je obrada u tijeku kao i o izvoru tih podataka,
* omogućiti uvid u evidenciju aktivnosti obrade te uvid u osobne podatke sadržane u evidenciji aktivnosti obrade koji se odnose na njega te njihovo prepisivanje,
* dostaviti izvatke, potvrde ili ispise osobnih podataka sadržanih u evidenciji aktivnosti obrade koji se odnose na njega, a koji moraju sadržavati i naznaku svrhe i pravnog temelja prikupljanja, obrade i korištenja tih podataka,
* dostaviti ispis podataka o tome tko je i za koje svrhe i po kojem pravnom temelju dobio na korištenje osobne podatke koji se odnose na njega,
* dati obavijest o automatskoj obradi podataka koja se odnosi na njega.

Vrtić će na zahtjev ispitanika, odnosno njegovih zakonskih zastupnika ili punomoćnika dopuniti, izmijeniti ili brisati osobne podatke ako su podaci nepotpuni, netočni ili neažurni, te ako njihova obrada nije u skladu s Općom uredbom o zaštiti podataka i važećim propisima RH na području zaštite osobnih podataka.

Neovisno o zahtjevu ispitanika, Vrtić će u slučaju da utvrdi da su osobni podaci nepotpuni, netočni ili neažurni brisati, dopuniti i/ili izmijeniti osobne podatke ispitanika. O brisanju, promjeni i/ili dopuni osobnih podataka Vrtić će najkasnije u roku od 30 dana obavijestiti ispitanika na kojeg se osobni podaci odnose i primatelja osobnih podataka.

**V PRIJELAZNE I ZAVRŠNE ODREDBE**

Članak 28.

 Autentično tumačenje odredaba ovog Pravilnika daje Upravno vijeće Vrtića.

Članak 29.

U dijelu o zaštiti, nadzoru nad prikupljanjem, obradi i korištenju osobnih podataka koji nije uređen ovim Pravilnikom, neposredno se primjenjuje Opća uredba o zaštiti osobnih podataka i Zakon o provedbi Opće uredbe o zaštiti osobnih podataka.

Članak 30.

Ovaj pravilnik stupa na snagu osmog (8) dana od dana objave na oglasnoj ploči Vrtića.

Ovaj Pravilnik objavljen je na oglasnoj ploči Vrtića dana 15.veljače 2023., a stupa na snagu 27. veljače 2023. godine.

KLASA:009-01/23-01/01

URBROJ: 2181-13-8-23-1

Trogir,15.02.2023. godine.

 Predsjednik Upravnog vijeća:

 \_\_\_\_\_\_\_\_\_\_\_\_\_\_\_\_\_\_\_\_\_\_

 Franjo Frankopan Velić